SKRIFTLIG FORESPØRGSEL E-0431/03

af Adriana Poli Bortone (UEN) til Kommissionen

(18. februar 2003)

Om: Medlemsstaternes lige ansvar i forbindelse med bekæmpelse af illegal indvandring

Forebyggelse og bekæmpelse af illegal indvandring indgår som meget vigtige led i EU's politik på asyl- og immigrationsområdet således som understreget i konklusionerne fra Det Europæiske Råd i Tampere i oktober 1999 for så vidt angik bekæmpelse af illegal indvandring.

Som anført i Kommissionens meddelelse af 15. november 2001 om en fælles politik mod ulovlig indvandring må der samarbejdes om og udvises fast beslutsomhed i forbindelse med bekæmpelsen af kriminelle netværk. I meddelelsen opfordres Rådet til snarest at vedtage en handlingsplan til forebyggelse og bekæmpelse af illegal indvandring.

For nylig skete der det tragiske, at illegale indvandrere, som kom fra Tyrkiet, druknede i havet ud for Capo di Santa Maria di Leuca i Italien, efter at græske bagmænd havde leveret forsyninger til dem og overført dem til andre både. Selv om den græske regering har opført harmoniseringen af politikken mod illegal indvandring som en af prioriteringerne for sit EU-formandskab, har den reelt ikke foretaget sig noget for at bekæmpe migrationsstrømmene mod andre EU-lande således som anført af statssekretær Alfredo Mantovano, der har udtalt, at Tyrkiet og Grækenland ikke foretager den behørige kontrol.

Vil Kommissionen på baggrund af ovenstående

- opfordre de europæiske regeringer til at arbejde tættere sammen?

- undersøge, om de græske myndigheders lemfældige kontrol ved grænserne er en krænkelse af de gældende fællesskabsbestemmelser vedrørende samarbejde om bekæmpelse af illegal indvandring?

- opfordre den græske regering til at iværksætte en mere effektiv politik for kontrol med migrationsstrømmene?

- træffe alle de i traktaterne fastsatte foranstaltninger for at undgå, at en vedvarende alt for eftergivende adfærd fra de græske myndigheders side fortsat får lov til at være en medvirkende årsag til dramatiske begivenheder, som har alvorlige følger for andre EU-lande?

Svar afgivet på Kommissionens vegne af Antonio Vitorino

(27. marts 2003)

Kommissionen opfordrer jævnligt medlemsstaterne til at samarbejde tættere om bekæmpelsen af ulovlig indvandring og forvaltning af de fælles ydre grænser. På grundlag af Kommissionens meddelelse om en fælles politik mod ulovlig indvandring af 15. november 2001(1) vedtog Rådet den 28. februar 2002 en handlingsplan for bekæmpelse af ulovlig indvandring(2). Desuden vedtog Rådet den 13. juni 2002 en plan for forvaltning af EU-medlemsstaternes ydre grænser, som også er baseret på en meddelelse fra Kommissionen om samme emne af 7. maj 2002(3).

De nævnte planer er nu ved at blive ført ud i livet ved hjælp af lovgivningsmæssige og operationelle foranstaltninger. For eksempel leder Grækenland på nuværende tidspunkt en fælles operation, som gennemføres af medlemsstaterne med henblik på at kontrollere og mindske den ulovlige indvandring ad søvejen i det østlige Middelhavsområde (operation Triton).

Kommissionen har ikke på nuværende tidspunkt kendskab til, at den græske grænsekontrol skulle være utilstrækkelig, hvilket ville være i strid med Schengen-standarderne. Tværtimod har Kommissionen al mulig grund til at tro, at Grækenland ligesom alle sine partnere gør en aktiv indsats for at bekæmpe den ulovlige indvandring. Som anført i svaret på skriftlig forespørgsel P-122/03 fra Herbert Bösch(4) deltager Kommissionen i vurderingen af, om Schengen-reglerne gennemføres korrekt, og den vil træffe de nødvendige skridt, hvis en medlemsstat overtræder de fælles bestemmelser om kontrol ved de ydre grænser.

(1) KOM(2001) 672 endelig udg.

(2) EFT C 142 af 14.6.2002.

(3) KOM(2002) 233 endelig udg.

(4) EUT C 161 E af 10.7.2003, s. 179.